Alus *Alcaeos*-nimisenä vuonna 2002.
**Marella** oli Viking Linen väreissä vuosina 1970–1981 liikennöinyt, ahvenanmaalaisen SF Linen omistama autolautta. Se oli Viking Linen silloisen lippulaivan M/S Kapellan muunneltu ja suurennettu sisaralus. Laivan kummiksi oli kutsuttu pääministeri Mauno Koiviston puoliso Tellervo Koivisto, joka kastoi aluksen Jugoslaviassa maaliskuussa 1970.

Alus
----

Marella liikennöi Suomen lipun alla tunnuskirjaiminaan OGWJ ja kotisatamanaan Maarianhamina reittiä Naantali–Maarianhamina–Kapellskär. Myöhemmin reittinä oli Turku–Maarianhamina–Tukholma. Matkustajien käytössä oli avaran 130-paikkaisen ruokasalin, kafeterian ja yhdistetyn baari-tanssisalongin lisäksi kannella lepo- ja aurinkotuoleja sekä katettu näköalakuisti. Ostoksia varten aluksessa oli runsaasti tax free -myyntipisteitä sekä uutuutena ostostori. Vauvojen hoitoa varten oli varattu oma tila ja hiukan vanhemmille lapsille oli leikkinurkkaus. Sisätilojen suunnittelusta vastasi sisustusarkkitehti Robert Tillberg.

Tekniikka
---------

Bureau Veritasin luokittelema alus oli jaettu kymmeneen vesitiiviiseen osastoon ja paloturvallisuutta paransi kaikkialle asennettu sprinklerijärjestelmä.

Marellassa oli kaksi 10-sylinteristä Sulzer 10TAD48 -dieselmoottoria, jotka rakensi Jugoturbina Karlovacissa. Sylinterien halkaisija oli 480 mm ja iskun pituus 700 mm. Moottorien kierrosnopeus oli 250 kierrosta minuutissa ja yhteisteho 6472 kW (8 800 hv). Moottorit oli kytketty suoraan omaan potkuriakseliinsa ja säätölapaiseen Lips-potkuriinsa.

Apukoneina oli kolme Burmeister & Wain (B&W) -dieselmoottoria ja peräsinkoneiston valmistaja oli Atlas. Aluksen keulassa oli yksi 440 kW ohjailupotkuri.

Aluksen vaiheita
----------------

Tukholmasta Turkuun matkalla ollut Marella ajoi karille 20. joulukuuta 1977 Ahvenanmaalla Härrön niemen eteläpuolella. Ulkovartioalus Viima ja pelastusalus Gustaf Erikson kuljettivat Marellan 166 matkustajaa lähelle pysähtyneeseen M/S Kapellaan. Aluksessa olleet 23 henkilöautoa ja 15 yhdistelmäajoneuvoa siirrettiin proomulla Långnäsin satamaan. Marella pystyi perääntymään omin avuin irti karilta, mutta konehuoneeseen tulleen veden vuoksi sen matka jatkui Viiman hinaamana Naantaliin Navire Yardin Luonnonmaan telakalle. Aluksen saamat vauriot korjattiin Wärtsilän Turun telakalla.

Marella oli Viking Line -varustamon käytössä 27. toukokuuta 1981 asti ja SF Line myi aluksen kreikkalaiselle Maritime Company of Lesvos S.A. -yritykselle samana vuonna. Alus liikennöi NEL Lines'in väreissä Kreikan lipun alla kotisatamanaan Mytilíni, tunnuksenaan SVKF ja nimenään *Alcaeos*. Alcaeos oli täysin ilmastoitu ja kykeni kuljettamaan 228 hyttimatkustajaa 112 hytissään sekä 813 kansimatkustajaa. Aurinkokannella oli 260 paikkaa. Henkilöautoja aluksen 400 kaistametrisille kansille mahtui 215 kappaletta.

Alus myytiin turkkilaiselle yritykselle vuonna 2002 ja se sai 2003 nimekseen *Sochi Express*. Se siirrettiin Saint Vincentin ja Grenadiinien lipun alle ja romutettiin vuonna 2004.

Lähteet
-------

* Navigator 1970:4 s. 23 ja 1981:7–8 s. 27.
* Suomen Merenkulku 1970:4 s. 71 ja 83.
* Svensk Sjöfarts Tidning 1970:14 s. 15 sekä 1971:5 s. 27 ja 32.

### Viitteet

1. ↑  Aluksen mittatiedot vaihtelevat eri lähteissä. Tässä on käytetty lähteenä teosta Lloyd's Register of Shipping. Register of Ships
2. ↑  Koivisto, Tellervo: Rouva Koiviston päiväkirja.  *Suomen Kuvalehti*, 1970, nro 14, s. 2. Näköislehti (maksullinen).
3. ↑  Marellan matka pysähtyi karille.  *Helsingin Sanomat*, 21.12.1977, s. 3 ja 9. Näköislehti (maksullinen).
4. ↑  Marella pääsi irti karilta.  *Helsingin Sanomat*, 22.12.1977, s. 9. Näköislehti (maksullinen).
5. ↑  Marellan vauriot tarkastetaan joulun jälkeen.  *Helsingin Sanomat*, 24.12.1977, s. 8. Näköislehti (maksullinen).
6. ↑  Marellaan pahat repeämät karilleajosta.  *Helsingin Sanomat*, 28.12.1977, s. 10. Näköislehti (maksullinen).
7. ↑  Marella korjataan Turussa.  *Helsingin Sanomat*, 2.1.1978, s. 14. Näköislehti (maksullinen).

Aiheesta muualla
----------------

* Marellan kuva
* Alcaeos kuva
* Alcaeos kuva  (Arkistoitu – Internet Archive)
* Sochi Express kuva
* Kuvia

Viking Line

|  |  |
| --- | --- |
| Nykyiset alukset | 
* *Gabriella*
* *Cinderella*
* *Viking Glory*
* *Viking Grace*
* *Viking XPRS*

 |
| Entiset alukset | 
* *Amorella*
* *Apollo* (1970)
* *Apollo III*
* *Athena*
* *Aurella*
* *Boge*
* *Diana*
* *Diana II*
* *Drotten*
* *Isabella*
* *Kalypso*
* *Kapella*
* *Linden*
* *Marella*
* *Mariella*
* *Olympia*
* *Rosella*
* *Slite*
* *Thor Viking*
* *Turella*
* *Viking*
* *Viking 1*
* *Viking 2*
* *Viking 3*
* *Viking 4*
* *Viking 5*
* *Viking 6*
* *Viking Saga*
* *Viking Sally*
* *Viking Song*
* *M/S Ålandsfärjan*
* S/S *Ålandsfärjan*

 |
| Tilatut alukset, joita ei koskaan toimitettu | 
* *Viking ADCC*
* *Europa*
* *Hansa Express*

 |
| Entiset osakasvarustamot | 
* Vikinglinjen
* Slite
* SF Line
* Sally
* Ålandsfärjan

 |
| Muuta | Ville Viking |